
ANTIKORUPCINIO VERTINIMO IŠVADA
DĖL SAVIVALDYBIŲ VISUOMENĖS SVEIKATOS RĖMIMO SPECIALIŲJŲ PROGRAMŲ VYKDYMO TVARKOS
	 
	
                                               2024 m. lapkričio  d. Nr. 



[bookmark: _Hlk34982435]Lietuvos Respublikos specialiųjų tyrimų tarnyba (toliau – Specialiųjų tyrimų tarnyba), vadovaudamasi Lietuvos Respublikos korupcijos prevencijos įstatymo 8 straipsnio 5 dalies 5 punktu, atliko šių teisės aktų antikorupcinį vertinimą:
1. Lietuvos Respublikos savivaldybių aplinkos apsaugos rėmimo specialiosios programos įstatymo[footnoteRef:1] (toliau – Įstatymas); [1:  Prieiga internete: https://www.e-tar.lt/portal/lt/legalAct/TAR.9F274C93E483/asr. ] 

2. Vilniaus rajono savivaldybės visuomenės sveikatos rėmimo specialiosios programos priemonių, finansuojamų Vilniaus rajono savivaldybės visuomenės sveikatos rėmimo specialiosios programos lėšomis, rėmimo nuostatų, patvirtintų Vilniaus rajono savivaldybės administracijos direktoriaus 2024 m. balandžio 9 d. įsakymu Nr. A27(1)-379[footnoteRef:2] (toliau – Vilniaus rajono nuostatai); [2:  Prieiga internete: https://vrsa.lt/gyventojams/naujienos/40/kvieciame-teikti-paraiskas-visuomenes-sveikatos-remimo-specialiosios-programos-2024-m.-priemoniu-atrankos-konkursui:4356. ] 

3. Klaipėdos miesto savivaldybės visuomenės sveikatos rėmimo specialiosios programos sudarymo ir vykdymo tvarkos aprašo, patvirtinto Klaipėdos miesto savivaldybės administracijos 2022 m. vasario 24 d. įsakymu Nr. AD1-234[footnoteRef:3] (toliau – Klaipėdos miesto nuostatai); [3:  Prieiga internete: https://e-seimas.lrs.lt/portal/legalAct/lt/TAD/246d9a1c95b311ec9e62f960e3ee1cb6/asr?positionInSearchResults=0&searchModelUUID=16ca0bbf-63f1-41e7-a743-aa9202ffd2c4. ] 

4. Visuomenės sveikatos programų, finansuojamų Biržų rajono savivaldybės visuomenės sveikatos rėmimo specialiosios programos lėšomis, atrankos, vertinimo ir įgyvendinimo tvarkos aprašo, patvirtinto Biržų rajono savivaldybės tarybos 2009 m. gegužės 29 d. sprendimu Nr. T-137[footnoteRef:4] (toliau – Biržų rajono tvarkos aprašas).  [4:  Prieiga internete: https://e-seimas.lrs.lt/portal/legalAct/lt/TAD/e6328950d70811e59019a599c5cbd673/asr?positionInSearchResults=0&searchModelUUID=b122d5b7-5a57-435a-b7f3-d88cb6f81bcf. ] 

Įstatymo 2 straipsnio 1 dalyje nustatyta, kad savivaldybių aplinkos apsaugos rėmimo specialiosios programos (toliau – Specialioji programa) tikslas – finansuoti savivaldybių vykdomas aplinkos apsaugos priemones, kurios numatytos Įstatymo 4 straipsnyje. Įstatymo 4 straipsnio 1 dalies 2 punkte numatyta, kad 20 procentų Specialiosios programos lėšų (neįskaitant įplaukų pagal Įstatymo 3 straipsnio 2 punktą) turi būti naudojamos savivaldybės visuomenės sveikatos rėmimo specialiajai programai (toliau – visuomenės sveikatos rėmimo programa) finansuoti. 
Visuomenės sveikatos rėmimo programos – tai programos, kuriose savivaldybė išskiria visumą organizacinių, socialinių ir sveikatinimo priemonių, skirtų išsaugoti ir stiprinti visuomenės sveikatą, vykdyti ligų prevenciją, gerinti socialinę ir fizinę aplinką, atkreipiant dėmesį į sveikatą lemiančius veiksnius.
Specialiųjų tyrimų tarnyba, atsižvelgdama į tai, kad, vykdant savivaldos teisinio reguliavimo stebėseną, savivaldybių visuomenės sveikatos rėmimo programų teisiniame reguliavime buvo nustatyti korupcijos rizikos veiksniai, siekdama teisinio aiškumo bei prevenciškai mažinti korupcijos rizikos tikimybę teisiniame reguliavime, atlikusi aukščiau nurodytų teisės aktų antikorupcinį vertinimą, teikia pastabas ir pasiūlymus. 
1. Kritinės antikorupcinės pastabos ir pasiūlymai:
1.1. [bookmark: _Hlk182396612]Specialiosios programos ir visuomenės sveikatos rėmimo programos finansavimas iš  savanoriškų juridinių ir fizinių asmenų įmokų gali turėti įtakos skaidriam šių lėšų paskirstymui ir panaudojimui 
Vadovaujantis Įstatymo 3 straipsnio 1 dalies 5 punktu, vienu iš Specialiosios programos finansavimo šaltinių yra įmokos, savanoriškai mokamos juridinių ir fizinių asmenų. 
Įstatymo 4 straipsnio 1 dalies 5 punkte nustatyta, kad savanoriškos juridinių ir fizinių asmenų įmokos naudojamos pagal mokėtojų pageidavimus. Pažymėtina, kad mokėtojų pageidavimai gali būti išreikšti tiek konkrečiai nurodant įmokos paskirtį (pvz., pageidaujant, kad įmokos būtų skiriamos tiksliniam projektui įgyvendinti), tiek abstraktaus pobūdžio (pvz., pageidaujant, kad įmokos būtų skiriamos visai visuomenės sveikatos rėmimo programai įgyvendinti). Todėl, siekiant užtikrinti savanoriškų juridinių ir fizinių asmenų sumokėtų įmokų paskirstymo objektyvumą, taip pat, jog jos būtų panaudotos ne asmeniškai kai kurių interesų grupių poreikių tenkinimui ar nesąžiningų tikslų siekimui, itin svarbus tampa šių lėšų panaudojimo ir paskirstymo procedūrų reglamentavimas. Šių procedūrų reglamentavimo svarbą lemia tai, kad ryšys tarp savanoriškų įmokų mokėtojų ir tokias įmokas gausiančių programos priemonių vykdytojų galėtų būti tiek tiesioginis (kai įmokas mokėtų tas pats juridinis asmuo, kuris teikia paraišką gauti finansavimą ir laimi atrankos procedūras priemonei įgyvendinti), tiek netiesioginis (pvz., kai įmokas mokėtų fizinis ar juridinis asmuo, priklausantis tam juridiniam asmeniui, kuris teikia paraišką finansavimui gauti; arba tokių fizinių ar juridinių asmenų atstovų artimieji giminaičiai; arba kitas, su paraišką pateikusiu ar projektą vykdančiu asmeniu nesusijęs asmuo, tačiau su juo sudaręs išankstinius susitarimus dėl įmokų skyrimo ir panaudojimo). Pastarosios situacijos yra rizikingos dėl paties finansavimo pobūdžio, kadangi, pavyzdžiui, tam tikrais atvejais tokių įmokų teikimu galėtų būti siekiama užsitikrinti, kad projektą įgyvendinantis asmuo jo įgyvendinimui pasitelktų būtent tuos asmenis (kaip lektorius, projektą viešinančius asmenis, projektą įgyvendinančius / administruojančius asmenis ir pan.), kurie ir įmokėjo savanoriškas įmokas. Tokia situacija galėtų būti vertintina kaip savanoriškos įmokos skyrimas, siekiant grąžinti jos dalį sau (ją skyrusiems asmenims), bei, neatmestina prielaida, kartu ir su tikslu pasinaudoti pelno mokesčio lengvata[footnoteRef:5].    [5:  Lietuvos Respublikos pelno mokesčio įstatymo 28 straipsnis.] 

Antikorupcinio vertinimo išvados atlikimo metu susipažinus su savivaldybių viešai skelbiamais teisės aktais (skelbiamomis visuomenės sveikatos rėmimo programomis, sveikatos rėmimo programos sąmatomis bei priemonių vykdymo ataskaitomis), atkreiptas dėmesys, kad savivaldybės paprastai tokių juridinių ir fizinių asmenų įmokų mokėjimą taip pat yra numačiusios kaip vieną iš visuomenės sveikatos rėmimo programos priemonių finansavimo šaltinių. 
Pavyzdžiui, iš Vilniaus rajono savivaldybės 2023 m. visuomenės sveikatos rėmimo specialiojoje programoje[footnoteRef:6] pateiktos šios programos sąmatos matyti, kad savanoriškos fizinių ir juridinių asmenų įmokos sudarė 3040 Eur[footnoteRef:7]. Atkreiptinas dėmesys, jog šios programos 18 punkte, numatančiame programos pajamų šaltinius[footnoteRef:8], savanoriškos fizinių ir juridinių asmenų įmokos, kaip galimas programos pajamų šaltinis, apskritai nėra reglamentuotos. Tuo metu galiojusiuose Vilniaus rajono savivaldybės visuomenės sveikatos rėmimo specialiosios programos priemonių projektų rėmimo nuostatuose[footnoteRef:9] ar pačioje programoje nenumatyta, kaip šios lėšos turėtų būti naudojamos / paskirstomos, jog būtų užtikrinamas tinkamas objektyvumo, nešališkumo principų įgyvendinimas ir aukščiau aptartų rizikų eliminavimas / sumažinimas. Tokiu būdu lieka neaišku, pavyzdžiui, ar pareiškėjui, kuris laimėjo atranką ir kurio naudai yra suteikta savanoriška juridinio ar fizinio asmens įmoka, savivaldybė šią įmoką skirtų papildomai prie finansavimo, skiriamo iš savivaldybės aplinkos apsaugos rėmimo specialiosios programos lėšų, ar visgi tokiam asmeniui iš savivaldybės aplinkos apsaugos rėmimo specialiosios programos lėšų būtų skiriama tiek, kiek nepadengtų suteikta savanoriška juridinio ar fizinio asmens įmoka.  [6:  Vilniaus rajono savivaldybės 2023 m. visuomenės sveikatos rėmimo specialioji programa, patvirtinta Vilniaus rajono savivaldybės tarybos 2023 m. liepos 28 d. sprendimu Nr. T3-206. Prieiga internete: https://e-seimas.lrs.lt/portal/legalAct/lt/TAD/316fa98336eb11eeb4b9a076396dcf81?positionInSearchResults=2&searchModelUUID=069fd4c4-d72f-4692-af50-5ebf6a932dab. ]  [7:  Šios 3040 Eur savanoriškų fizinių ir juridinių asmenų įmokos taip pat yra numatytos ir Vilniaus rajono savivaldybės visuomenės sveikatos rėmimo specialiosios programos priemonių vykdymo 2023 metų ataskaitoje, patvirtintoje Vilniaus rajono savivaldybės tarybos 2024 m. balandžio 26 d. sprendimu Nr. T3-115. Prieiga internete: https://e-seimas.lrs.lt/portal/legalAct/lt/TAD/ab49c250086d11ef8e4be9fad87afa59?positionInSearchResults=3&searchModelUUID=069fd4c4-d72f-4692-af50-5ebf6a932dab.]  [8:  Vilniaus rajono savivaldybės 2023 m. visuomenės sveikatos rėmimo programos 18 punkte nurodyti 2 programos pajamų šaltiniai: 1) savivaldybės aplinkos apsaugos rėmimo specialiosios programos lėšos, ir 2) kitos teisėtai įgytos lėšos (projekte dalyvaujančios įstaigos indėlis). ]  [9:  Vilniaus rajono savivaldybės visuomenės sveikatos rėmimo specialiosios programos priemonių projektų rėmimo nuostatai, patvirtinti Vilniaus rajono savivaldybės administracijos direktoriaus 2014 m. gegužės 13 d. įsakymu Nr. A27(1)-1161. ] 

Įvertinus visas aplinkybes, manytina, kad tiek Įstatymo, tiek savivaldybių teisės aktuose nenumatyti saugikliai, kuriais būtų užkertamas kelias galimiems piktnaudžiavimo ir neteisėto pelnymosi atvejams kilti, gali sąlygoti korupcijos pasireiškimo tikimybę.  
[bookmark: _Hlk183009107]Siekiant išvengti galimų jas teikiančių ir gaunančių asmenų asmeninių interesų tenkinimo ir eliminuoti rizikas nesąžiningų susitarimų ir skaidrumo stokojančių situacijų kilimui, siūlytina:
· Aplinkos ministerijai papildyti Įstatymo 4 straipsnį, jame reglamentuojant savanoriškų juridinių ir fizinių asmenų įmokų naudojimo / paskirstymo procedūrų taisykles;
· Vilniaus rajono savivaldybei, Klaipėdos miesto savivaldybei, Biržų rajono savivaldybei (jei toks finansavimo šaltinis yra numatytas) papildyti teisės aktus, juose reglamentuojant savanoriškų juridinių ir fizinių asmenų įmokų naudojimo / paskirstymo procedūrų taisykles. 
2. Kitos antikorupcinės pastabos ir pasiūlymai:
2.1. Aiškios tvarkos dėl lėšų paskirstymo projektams finansuoti nebuvimas mažina skaidrumą visuomenės sveikatos rėmimo programų procese, gali lemti neobjektyvių sprendimų dėl finansavimo skyrimo priėmimą 
2.1.1. Vadovaujantis Vilniaus rajono nuostatų 30 punktu, komisija, įvertinusi priemones, sudaro siūlomų remti priemonių sąrašą ir rekomenduoja atskirų priemonių finansavimo sumas. Nors komisijos teisė skirti mažesnę sumą, negu nurodyta paraiškoje, yra įvardinta Vilniaus rajono nuostatų 33 punkte, tačiau teisinių normų, reglamentuojančių skiriamo finansavimo paskirstymo taisykles, nėra įtvirtinta, todėl lieka neaišku, kokiais kriterijais vadovaujantis komisija parenka rekomenduojamą skirti finansavimo sumą konkrečiam pareiškėjui. 
Iš 2024 m. gegužės 21 d. vykusio Vilniaus rajono savivaldybės Teisėtvarkos ir savivaldos plėtros komiteto posėdžio[footnoteRef:10] medžiagos matyti, kad galimai konkreti priemonės finansuojama suma nustatoma iš komisijos skirtų balų vidurkio išvedus procentinę dalį, pagal kurią atitinkamai apskaičiuojama skiriama suma. Tiksli finansavimo sumos nustatymo taisyklė nėra apibrėžta teisės akte, todėl nėra galimybės nustatyti jos taikymo sąlygų, kuriomis būtų užtikrinamas paskirstomų lėšų objektyvumas (pavyzdžiui, nėra aišku, ar paminėta taisyklė būtų taikoma tokia pačia apimtimi kiekvienais metais skirstant visuomenės sveikatos rėmimo programos lėšas) ir finansavimo sumos apskaičiavimo būdas.    [10:  Prieiga internete: https://vrsa.lt/komitetai/teisetvarkos-ir-savivaldos-pletros-komitetas/komiteto-posedziu-transliacijos/1062#!yt192. ] 

Siekiant priemonėms skirtų lėšų paskirstymo procedūrų skaidrumo bei užtikrinti vienodą rekomenduojamų skirti sumų pareiškėjams taisyklių taikymą, siūlytina Vilniaus rajono nuostatuose reglamentuoti:
· kokiomis taisyklėmis vadovaujantis apskaičiuojamas rekomenduojamų skirti sumų finansavimas konkretiems pareiškėjams; 
· taisykles, kuriomis vadovaujamasi apskaičiuojant finansavimo sumą, jeigu skiriamas dalinis finansavimas. 
2.1.2. Remiantis Klaipėdos miesto nuostatų 45 punktu, sveikatos apsaugos skyrius suvestinę apie projektų rezultatus pateikia komisijai, kuri posėdžio metu nusistato lėšų paskirstymo procedūrą (reikšmingus reitingavimo kriterijus: surinktų balų skaičius, projekto darbų apimtis ir kt.) ir rekomenduoja atskirų projektų rėmimo dydžius.
Specialiųjų tyrimų tarnybos vertinimu, atvejai, kai lėšų paskirstymo procedūros yra nustatomos posėdžio metu, stokoja objektyvumo, kadangi kiekvieno posėdžio metu gali būti  parenkami skirtingi reitingavimo kriterijai, dėl ko gali būti nevienodomis sąlygomis paskirstomos lėšos pareiškėjams. Atsižvelgiant į tai, svarstytina ir dėl tinkamo nešališkumo principo užtikrinimo, kadangi komisijai iš anksto (t. y. prieš nustatant reikšmingus reitingavimo kriterijus) žinant ir turint suvestinę apie projektų rezultatus, egzistuoja tikimybė, kad posėdžio metu gali būti nustatyti tokie reitingavimo kriterijai, kurie būtų palankūs konkretiems pareiškėjams. 
Siekiant užtikrinti lėšų paskirstymo procedūros objektyvumą, taip pat išvengti galimų situacijų, kai rekomenduojamų atskirų projektų rėmimo dydžiai būtų parenkami stokojant skaidrumo, siūlytina atsisakyti galimybės komisijai posėdžio metu nusistatyti lėšų paskirstymo procedūrą, o tokią procedūrą iš anksto reglamentuoti Klaipėdos miesto nuostatuose. 
2.1.3. Klaipėdos nuostatų 46 punkte nustatyti trys atvejai, kai komisija turi teisę siūlyti skirti mažesnę už prašomą lėšų sumą[footnoteRef:11]. Tačiau tik vienu iš šių atvejų yra įvardijama prašomo lėšų sumos dydžio mažinimo tvarka, todėl nėra aišku, kokios taisyklės būtų taikomos apskaičiuojant Klaipėdos miesto nuostatų 46.1 ir 46.2 papunkčiuose nustatytais atvejais mažinamos sumos dydį.    [11:  Klaipėdos miesto nuostatų 46 punkte nustatyta, kad komisija Paraiškos svarstymo metu Paraišką pateikusiai organizacijai turi teisę siūlyti skirti mažesnę už prašomą lėšų sumą, jeigu:
46.1. lėšų poreikis konkrečiam projektui vykdyti yra nepakankamai pagrįstas ir detalizuotas;
46.2. organizacija, anksčiau vykdžiusi pateiktą projektą, nesugebėjo panaudoti skirtų lėšų;
46.3. pagal faktiškai turimas lėšas visiems projektams (finansuoti siūlomų projektų vykdytojams) negali būti skirta visa prašoma suma. Tokiu atveju visiems finansuoti siūlomiems projektams prašoma lėšų suma sumažinama atitinkamu       procentu pagal faktiškai turimas lėšas.] 

Rekomenduojame Klaipėdos miesto nuostatų 46.1 ir 46.2 papunkčiuose, analogiškai kaip 46.3 papunktyje, reglamentuoti kriterijus, kuriais vadovaujantis apskaičiuojamas mažinamos sumos dydis. 
2.1.4. Vadovaujantis Biržų rajono tvarkos aprašo 18 punktu, komisija sudaro siūlomų remti programų sąrašą bei rekomenduoja atskirų programų rėmimo dydžius. Kitų, šią nuostatą detalizuojančių teisės normų, Biržų rajono tvarkos apraše nėra įtvirtinta, todėl apraše pasigendama teisinio reguliavimo, kuriuo remdamasi komisija nustato (parenka) galimą rekomenduojamą finansavimo sumą. 
Pažymėtina, kad Biržų rajono tvarkos aprašo 27 punkte nustatyta, kad programai įgyvendinti gali būti skiriama mažesnė suma nei nurodyta paraiškoje, tačiau iš šios ar kitų aprašo nuostatų nėra aišku, kokiais atvejais ir kokiu dydžiu galėtų būti mažinama prašoma suma.
Siekiant sumažinti galimą korupcijos pasireiškimo tikimybę lėšų skirstymo procedūrose, siūlytina detaliai reglamentuoti, kokiomis taisyklėmis vadovaujantis nustatoma pareiškėjams teikiamo finansavimo suma.
2.2. Nepakankamas bei aiškiai neapibrėžtas lėšų panaudojimo kontrolės reglamentavimas mažina skaidrumą šių procedūrų vykdymo procese
2.2.1. Vilniaus rajono nuostatų 47 punkte nustatyta, kad patikrinimo komisija pasirinktinai patikrina 20-30 proc. priemonių vykdama į priemonių įgyvendinimo vietą ir (ar) į priemonę įgyvendinančią organizaciją. Taip pat patikrinimo komisija patikrinimus gali organizuoti nuotoliniu būdu.
[bookmark: _Hlk182486791]Vilniaus rajono nuostatuose nereglamentuojama, kokiais kriterijais vadovaujantis pasirenkama atlikti konkrečių priemonių patikrą, todėl lieka neaišku, kaip užtikrinami (ir ar užtikrinami) nešališkumo ir skaidrumo principai pasirinktinės atrankos metu. Tai gali sudaryti sąlygas nesąžiningiems veiksmams pasireikšti, pavyzdžiui, į patikrinimo sąrašą įtraukti tuos priemonių vykdytojus, kurių įtraukimas į patikrinimo sąrašą neparemtas objektyviais kriterijais, arba, priešingai, priimti sprendimą netikrinti tam tikrų vykdytojų.  
Be to,  iš aukščiau paminėtos nuostatos nėra aišku, ar patikrinimų organizavimas nuotoliniu būdu patenka į numatytą 20-30 proc. tikrinimų imtį. Jeigu nuotoliniu būdu vykdomi patikrinimai patenka į minėtą imtį, teisiniame reguliavime nėra detalizuota, kokiais atvejais vykdomas patikrinimas nuotoliniu būdu, o kokiais – vykstama į vietą ir (ar) į priemonę įgyvendinančią organizaciją. Tačiau tuo atveju, jeigu nuotoliniu būdu vykdomi patikrinimai nepatenka į minėtą imtį, taip pat lieka neaišku, kiek kiekvienais metais komisija turėtų atlikti patikrinimų nuotoliniu būdu, todėl komisijai paliekama diskrecijos teisė pačiai nustatyti, kiek tokių patikrinimų atlikti ir kokiais atvejais juos atlikti nuotoliniu būdu. 
Siekdami teisinio apibrėžtumo, rekomenduojame detalizuoti Vilniaus rajono nuostatų 47 punktą pagal aukščiau pateiktą pastabą. 
2.2.2. Klaipėdos miesto nuostatų 75 punkte nustatyta, kad sveikatos apsaugos skyrius atsakingas už projekto įgyvendinimo kontrolę, todėl atrankos būdu tikrina projektų įgyvendinimo eigą ir įvykdymo rezultatus bei turi teisę gauti dokumentaciją, susijusią su skirtų lėšų panaudojimu. 
Pažymėtina, kad antikorupcinio vertinimo išvados 2.2.1 pastebėjimas aktualus ir dėl Klaipėdos miesto nuostatų, kadangi juose nereglamentuojama, kokiais kriterijais vadovaujantis pasirenkama atlikti konkrečių projektų patikrą, todėl lieka neaišku, kaip užtikrinami (ir ar užtikrinami) nešališkumo ir skaidrumo principai vykdant tikrinamų projektų atranką.  
Siekiant užtikrinti objektyvų ir nešališką tikrintinų projektų atrankos procesą, siūlytina detalizuoti Klaipėdos miesto nuostatų 75 punktą, reglamentuojant kriterijus, kuriais vadovaujamasi vykdant projektų, kurių įgyvendinimo eigą numatoma tikrinti, atranką. 
2.2.3. Vilniaus rajono nuostatų 48 punkte nustatyta, kad patikrinimo komisija gali tikrinti, kaip priemonės vykdomos visą priemonės įgyvendinimo laikotarpį, prireikus gali būti tikrinama pakartotinai.
Teisės akte nereglamentuotos galimo pakartotinio tikrinimo atlikimo taisyklės (pvz., nėra aišku, kokiais kriterijais vadovaujantis gali būti atliekamas pakartotinis tikrinimas; nėra numatyta, ar vykdytojas yra iš anksto informuojamas apie pakartotinį tikrinimą; nenustatyta, po kurio laiko nuo pirminio patikrinimo atlikimo galėtų būti atliekamas pakartotinis tikrinimas; ir pan.), tokiu būdu paliekant plačią diskrecijos teisę tikrinimus atliekantiems asmenims nuspręsti, kokiais atvejais gali prireikti atlikti pakartotinį patikrinimą, taip pat neatskleidžiant žodžio prireikus turinio, tokiu būdu paliekama teisė kiekvieną kartą atskirai vertinti, kokiais atvejais gali kilti poreikis pakartotiniam tikrinimui. Atsižvelgiant į tai, sprendimas dėl pakartotinio tikrinimo gali būti priimtas stokojant objektyvumo. 
Atsižvelgiant į tai, kad dėl nepakankamai apibrėžto teisinio reguliavimo yra mažinamas pakartotinių patikrinimų atlikimo skaidrumas, siūlytina papildyti Vilniaus rajono nuostatus pakartotinio tikrinimo atlikimo taisyklėmis. 
2.2.4. Remiantis Vilniaus rajono nuostatų 52 punktu, patikrinimo komisijai nustačius priemonės įgyvendinimo ir (ar) lėšų naudojimo pažeidimų, savivaldybės administracija gali stabdyti arba nutraukti tolesnį priemonės finansavimą, apie tai prieš 10 kalendorinių dienų raštu įspėjusi priemonės vykdytoją.
Pažymėtina, kad tolesnis priemonės finansavimo sustabdymas ir nutraukimas yra dvi atskiros ir skirtingas pasekmes sukeliančios procedūros, tačiau iš esamo teisinio reglamentavimo nėra aišku, kokiais atvejais būtų priimamas sprendimas tolesnį priemonės finansavimą sustabdyti, o kada – nutraukti.
Siekiant mažinti galimybes piktnaudžiauti, siūlome tobulinti teisinį reglamentavimą, tikslinant Vilniaus rajono nuostatų normas, susijusias su priemonės finansavimo stabdymo ir nutraukimo atvejais bei sąlygomis.
2.2.5. Biržų rajono tvarkos aprašo 36 ir 37 punktuose reglamentuojama programos įgyvendinimo kontrolė, pagal kurių lėšų kontrolę atlieka savivaldybės kontrolės ir audito tarnyba, o programos vykdymą gali kontroliuoti savivaldybės tarybos narių grupė (komisija), jei tokia sudaroma. 
Atkreiptinas dėmesys, kad kitų nuostatų, reglamentuojančių lėšų ar programos vykdymo kontrolę nėra nustatyta, nėra detalizuojami konkretūs patikrinimo veiksmai, jeigu būtų sudaroma savivaldybės tarybos narių grupė (komisija), nėra nustatytos jos teisės ir pareigos, neįvardijamos teisinės pasekmės, jeigu nustatomos programos vykdymo pažeidimas ir kita. Manome, jog reglamentavus vien programos įgyvendinimo kontrolės subjektus (audito tarnyba lėšų kontrolei, savivaldybės tarybos narių grupė (komisija) – programos vykdymui) nėra pakankamas, o teisinio reguliavimo neapibrėžtumas laikytinas korupcijos rizikos veiksniu. 
Atsižvelgiant į išdėstytą, siūlytina papildyti Biržų rajono tvarkos aprašą, jame numatant, kokie kontrolės veiksmai atliekami tikrinant, kaip organizacijos vykdo sutartyje numatytus įsipareigojimus ir lėšų panaudojimą pagal paskirtį.
2.3. Teisinis reguliavimas, numatantis, kokie pareiškėjai gali teikti paraiškas dalyvauti atrankoje, stokoja aiškumo, todėl gali būti taikomas nevienareikšmiškai
2.3.1. Biržų rajono tvarkos aprašo 3 punkte įvardijama, kad programos neremiamos, jei pareiškėjai neįsiregistravę juridinių asmenų registre (išskyrus visuomenines tarybas, komisijas, grupes), neatsiskaitę už anksčiau programoms vykdyti skirtų lėšų panaudojimą nustatyta tvarka arba gautos lėšos panaudotos ne pagal paskirtį, taip pat neįvykdę kitų sutartinių įsipareigojimų. Tuo tarpu minėto aprašo 4.1 papunktyje nustatyta, kad pareiškėjas – juridinis asmuo, teikiantis paraišką gauti finansavimą ir atitinkantis šiame tvarkos apraše nustatytus reikalavimus.
Iš aukščiau nurodyto teisinio reguliavimo nėra aiški visuomeninių tarybų, komisijų ir grupių galima atitiktis pareiškėjo statusui; nėra aišku, kokio pobūdžio grupės (kokius juridinius reikalavimus atitinkančius ar kokiais kitais požymiais pasižymintis asmenų susibūrimas) būtų laikomos tinkamais pareiškėjais Biržų rajono tvarkos aprašo kontekste, todėl paliekama galimybė kiekvienu atveju skirtingai vertinti, ar visuomeninės tarybos, komisijos, grupės ir pan. galėtų būti laikomi pareiškėjais.  
Siekiant objektyvumo ir teisinio aiškumo, siūlytume tikslinti pareiškėjams keliamus kriterijus. 
3. Kitos pastabos ir pasiūlymai:
3.1. Atkreiptinas dėmesys, kad Vilniaus rajono nuostatai nėra skelbiami viešai teisės aktų registre, o nuoroda susipažinimui su šiais nuostatais yra pateikiama Vilniaus rajono savivaldybės administracijos naujienų skiltyje, kurioje visuomenė informuojamą apie paskelbtą kvietimą teikti paraiškas Visuomenės sveikatos rėmimo specialiosios programos 2024 metų priemonių atrankos konkursui[footnoteRef:12]. Prie šio kvietimo yra pateikiami pareiškėjams aktualūs dokumentai, teisės aktai, įskaitant Vilniaus rajono nuostatus. Manytina, tokiu būdu išviešinant teisės aktą yra apsunkinama asmenų galimybė susipažinti su savivaldybės priimtu norminiu teisės aktu. [12:  Prieiga internete: https://vrsa.lt/titulinio-naujienos/424/kvieciame-teikti-paraiskas-visuomenes-sveikatos-remimo-specialiosios-programos-2024-m.-priemoniu-atrankos-konkursui:4356 ] 

Siekiant užtikrinti viešumo ir skaidrumo principų įgyvendinimą, rekomenduojame, vadovaujantis Teisėkūros pagrindų įstatymo 6 straipsnio 2 dalies 16 punktu, Vilniaus rajono nuostatus paskelbti teisės aktų registre.
3.2. Biržų rajono tvarkos apraše nustatyta, kad išankstinis pranešimas turi būti paskelbtas iki gruodžio 15 d. (aprašo 6 punktas), o paraiškos registruojamos nuo sausio 1 d. iki vasario 20 d. (aprašo 9 punktas). Atkreiptinas dėmesys, kad iš Biržų rajono savivaldybės internetiniame tinklapyje pateiktos informacijos matyti, kad 2024 m. kvietimas (pažymėtina, kad galimai neišankstinis) buvo paskelbtas 2024 m. vasario 7 d., o terminas paraiškoms pateikti numatytas iki 2024 m. kovo 1 d. 17 val.[footnoteRef:13]   [13:  Prieiga internete: https://www.birzai.lt/gyventojams/naujienos/35/istaigas-ir-organizacijas-kvieciame-teikti-sveikatos-projektu-paraiskas:4854?lang=lt. ] 

Siekiant nepažeisti tiek teisės akto reikalavimų (Biržų rajono tvarkos aprašo), tiek teisėtų asmenų lūkesčių dėl kvietimo paskelbimo ir galimo paraiškų teikimo laiko sutapties su numatytu reguliavimu, rekomenduojame laikytis apraše nustatytų pranešimo paskelbimo ir paraiškų registravimo terminų. 

Atlikus teisės aktų antikorupcinį vertinimą darytina išvada, kad:
· Specialiosios programos ir visuomenės sveikatos rėmimo programos finansavimas iš  savanoriškų juridinių ir fizinių asmenų įmokų gali turėti įtakos skaidriam šių lėšų paskirstymui ir panaudojimui; 
· Nereglamentuotos arba nepakankamai detaliai reglamentuotos taisyklės, kuriomis vadovaujantis nustatoma tiksli pareiškėjams skiriamo finansavimo suma;
· Nepakankamas bei aiškiai neapibrėžtas lėšų panaudojimo kontrolės reglamentavimas.

Atsižvelgdami į antikorupcinio vertinimo metu nustatytus teisinio reglamentavimo trūkumus ir pateiktus argumentus, siūlome tobulinti teisinį reglamentavimą.

Taip pat, atsižvelgiant į tai, kad antikorupcinio vertinimo atlikimo metu buvo atkreiptas dėmesys, jog dalis šių pastebėjimų galėtų būti aktualūs ir kitoms, šioje antikorupcinio vertinimo išvadoje neminimoms savivaldybėms, Lietuvos savivaldybių asociacijai siunčiame antikorupcinio vertinimo išvadą žiniai. 

Vadovaudamiesi Korupcijos prevencijos įstatymo 8 straipsnio 8 dalies nuostatomis, prašome  Aplinkos ministerijos, Vilniaus rajono savivaldybės administracijos, Klaipėdos miesto savivaldybės administracijos ir Biržų rajono savivaldybės administracijos pagal kompetenciją per du mėnesius nuo antikorupcinio vertinimo išvados gavimo dienos Lietuvos Respublikos Seimo teisės aktų informacinėje sistemoje paskelbti informaciją apie tai, kaip atsižvelgta (planuojama atsižvelgti) į pateiktas pastabas ir pasiūlymus, arba, jeigu į antikorupcinio vertinimo išvadoje pateiktas pastabas ir pasiūlymus neatsižvelgta, nurodyti priežastis ir motyvus, užpildant antikorupcinio vertinimo išvados įgyvendinimo pažymą, kurios forma pateikta Lietuvos Respublikos specialiųjų tyrimų tarnybos atliekamo teisės aktų ar jų projektų antikorupcinio vertinimo tvarkos aprašo 3 priede[footnoteRef:14], ir pateikti Specialiųjų tyrimų tarnybai nuorodą į ją. [14:  Prieiga internete: https://e-seimas.lrs.lt/portal/legalAct/lt/TAD/6ae7e2224d6511ec86bdcb0a6d573b32/asr. ] 

